འཛམ་གླིང་སྤྱིའི་འགྲོ་ཕྱོགས་ལ་བསྟུན་པའི་འཕྲོད་བསྟེན་རིག་པ་དང་དེའི་ཡང་སྙིང་ཕྲ་ཕུང་རིག་པར་བསྡུར་ན་བོད་པའི་གཙང་བཙོག་གི་འདུ་ཤེས་ནི་ཆོས་ལུགས་དང་ཞིང་གྲོང་རིག་གནས་རྨང་གཞི་བྱས་ཏེ་སེམས་སམ་སྣང་ངོའི་གཙང་བཙོག་གམ་ལེགས་ཉེས་ངོས་འཛིན་བྱེད་པའི་མཚན་མ་ལྟ་བུ་ཡིན་ཟེར་ན་མི་ཆོག་རྒྱུ་མེད་པར་འདོད།བོད་ཀྱི་ཞིང་གྲོང་རིག་གནས་ལས་ནད་རིགས་ཀྱི་འབྱུང་རྩ་ནི་དགྲ་ལྷ་དང་ཕྲག་ལྷ།ཀླུ་དང་བཙན།ཐབ་ཀ་དང་གཞི་བདག་ལ་སོགས་པར་བཙོག་སྐྱོན་བཏང་བའི་རྟོག་པ་ཉིད་གཞིར་བྱས་ནས་དེ་དག་གིས་མི་ཕྱུགས་ལ་གནོད་སྐྱེལ་བར་འདོད།དེ་བས་མི་ལ་ནད་དང་ཕྱུགས་ལ་གོད་ཁ་འགོག་དགོས་ན་གོང་གསལ་ལྷ་འདྲེ་དེ་དག་ལ་ཕོག་ཐུག་བཏང་མི་རུང་།